2. ปัจจัยความเสี่ยง

ภาพรวมการบริหารความเสี่ยง

ภาวะเศรษฐกิจไทยในปี 2551 เผชิญกับปัจจัยเสี่ยงหลายด้าน
ไม่ว่าจะเป็นปัญหาวิกฤตการณ์ทางการเงินและการชะลอตัวของเศรษฐกิจโลก
ประกอบกับความผันผวนของราคาสินค้าโภคภัณฑ์ และราคาน้ำมัน
รวมทั้งปัญหาเสถียรภาพทางการเมืองที่รุนแรง ซึ่งส่งผลกระทบต่อความเชื่อมั่นของผู้บริโภค นักลงทุน
และนักท่องเที่ยวชาวต่างชาติ ทำให้ภาคธุรกิจการเงินไทยดำเนินธุรกิจอย่างระมัดระวัง
ดังจะเห็นได้จากการรักษาระดับสภาพคล่องส่วนเกินให้อยู่ในเกณฑ์ที่สูงกว่าภาวะปกติ
เพื่อรองรับความผันผวนของวิกฤตการณ์ทางการเงินที่เกิดขึ้น โดย ณ สิ้นปี 2551
สภาพคล่องส่วนเกินในระบบการเงินไทยปรับเพิ่มสูงขึ้นจากปีก่อน
ส่งผลให้อัตราดอกเบี้ยเงินฝากปรับตัวลดลงเป็นไปในทิศทางเดียวกับอัตราดอกเบี้ยนโยบายของธนาคารแห่งประเทศไทย
“ธปท.”

อย่างไรก็ดี ในปี 2552 เศรษฐกิจไทยยังมีแนวโน้มชะลอตัว อัตราว่างงานเพิ่มสูงขึ้น
ทำให้สถาบันการเงินต้องระมัดระวังในการปล่อยสินเชื่อเพื่อไม่ให้เกิดสินเชื่อด้อยคุณภาพในอนาคต
ทั้งนี้ ส่วนใหญ่ธุรกรรมที่เกี่ยวกับการปล่อยสินเชื่อเกิดจากการให้บริการของธนาคารธนชาต
ซึ่งเป็นบริษัทย่อยได้ตระหนักถึงความเสี่ยงดังกล่าว
จึงมีการปรับมาตรการในการปล่อยสินเชื่อและปรับปรุงพัฒนาเครื่องมือในการวัดความเสี่ยงด้านเครดิต
เช่น Behavior scoring
ซึ่งจะช่วยให้ธนาคารธนชาตสามารถจัดการความเสี่ยงได้อย่างเหมาะสม
และสอดคล้องกับลักษณะของความเสี่ยง (risk profile) นอกจากนี้
เพื่อให้ธนาคารธนชาตมีความเข้มแข็ง มั่นคง
ได้มีการพัฒนากระบวนการประเมินความเพียงพอของเงินกองทุน (ICAAP) ตามเกณฑ์ Basel II
: Pillar 2
ซึ่งจะทำให้ธนาคารธนชาตสามารถบริหารจัดการเงินกองทุนอย่างมีประสิทธิภาพมากยิ่งขึ้น

โครงสร้างในการบริหารจัดการความเสี่ยงของทุนธนชาต

ทุนธนชาตให้ความสำคัญกับการบริหารจัดการความเสี่ยง เนื่องจากการดำเนินธุรกิจของทุนธนชาต
ต้องเผชิญกับปัจจัยเสี่ยงต่าง ๆ อยู่ตลอดเวลา ทั้งปัจจัยภายในและภายนอก
ซึ่งอาจส่งผลกระทบต่อการดำเนินธุรกิจของทุนธนชาต ดังนั้น
เพื่อให้สามารถควบคุมและบริหารความเสี่ยงได้อย่างมีประสิทธิภาพ
จึงจัดโครงสร้างการบริหารความเสี่ยงให้อยู่ภายใต้การกำกับดูแลของคณะกรรมการและหน่วยงานต่างๆ
ดังนี้

คณะกรรมการบริษัท มีบทบาทในการกำหนดนโยบาย
และแนวทางดูแลการบริหารความเสี่ยงในลักษณะภาพรวม (Enterprise-wide Risk)
โดยจะพิจารณาถึงผลกระทบต่อเป้าหมายการดำเนินงานและฐานะการเงินของ
ทุนธนชาตให้มีประสิทธิภาพและสอดคล้องกับการดำเนินงานของทุนธนชาต

คณะกรรมการบริหาร มีบทบาทในการกำหนดกลยุทธ์
และพัฒนากระบวนการบริหารความเสี่ยงรวมทั้งกลั่นกรองนโยบายและแนวทางการบริหารความเสี่ยงให้เหมาะสม
เพื่อเสนอต่อคณะกรรมการบริษัท พิจารณาอนุมัติ
และกำกับดูแลการทำธุรกรรมให้สอดคล้องกับนโยบายการบริหารความเสี่ยงของทุนธนชาต

คณะกรรมการตรวจสอบ
มีบทบาทในการกำหนดแนวทางการกำกับดูแลการปฏิบัติงานให้ถูกต้องตามข้อบังคับของทางการที่เกี่ยวข้อง
รวมทั้งตรวจสอบประสิทธิผลและความเพียงพอของกระบวนการบริหารความเสี่ยงและระบบการควบคุมภายใน

ภาพแสดงโครงสร้างการบริหารความเสี่ยงของทุนธนชาต ข้อมูล ณ วันที่ 31 ธันวาคม 2551

-   การดำเนินงานต่าง ๆ อยู่ภายใต้โครงสร้างองค์กรที่มีการสอบยันและถ่วงดุลอำนาจ
    สามารถตรวจสอบการปฏิบัติงานระหว่างกันได้ (Check and Balance)
    มีหน่วยงานที่ทำหน้าที่ควบคุมติดตามความเสี่ยง (Middle Office) ได้แก่
    ฝ่ายควบคุมความเสี่ยง (Risk Control Department) และหน่วยงานที่บันทึกรายการ
    (Back Office) แยกออกจากหน่วยงานที่ทำธุรกรรม (Front Office)

-   ทุนธนชาตกำหนดนโยบายและแนวทางการบริหารความเสี่ยงอย่างชัดเจนเป็นลายลักษณ์อักษร
    ซึ่งได้กำหนดหน้าที่ความรับผิดชอบของหน่วยงานต่าง ๆ ที่เกี่ยวข้อง
    เพื่อให้พนักงานได้ถือปฏิบัติตาม
    และยังได้กำหนดกระบวนการบริหารความเสี่ยงที่ถือเป็นแนวทางปฏิบัติ 4 ขั้นตอน ได้แก่ 1)
    การระบุถึงลักษณะของความเสี่ยงและปัจจัยความเสี่ยง 2) การพัฒนาเครื่องมือและแบบจำลอง
    (Model) ที่เหมาะสมสำหรับวัดค่าความเสี่ยง 3)
    การควบคุมความเสี่ยงให้อยู่ในระดับที่ยอมรับได้ และ 4)
    การติดตามสถานะความเสี่ยงเพื่อจัดการความเสี่ยงให้ทันต่อสถานการณ์ที่อาจเกิดขึ้น

-   การกำหนดขนาดและสัดส่วนค่าความเสี่ยงที่แตกต่างกัน ทำให้ทุนธนชาต
    สามารถรับรู้ถึงระดับความรุนแรงของความเสี่ยงที่อาจเกิดขึ้น
    และเพื่อใช้เป็นเพดานในการควบคุมค่าความเสี่ยงที่สามารถยอมรับได้
    และใช้เป็นระดับสัญญาณเตือนภัยก่อนที่จะเกิดความเสียหายรุนแรง

ระบบการบริหารความเสี่ยงข้างต้นมีการพัฒนาขึ้นบนพื้นฐานของหลักความระมัดระวัง
มีการปรับปรุงให้เหมาะสม ทันต่อเหตุการณ์ มีความโปร่งใส ชัดเจน สามารถตรวจสอบได้
และมีการคำนึงถึงผลประโยชน์ของผู้ถือหุ้น ลูกค้า และพนักงานเป็นสำคัญ

ประเภทความเสี่ยงที่สำคัญของบริษัทฯ มีดังนี้

1.  ความเสี่ยงด้านเครดิต (Credit Risk)

ความเสี่ยงด้านเครดิต คือ ความเสี่ยงที่เกิดจากการที่ลูกหนี้หรือคู่สัญญาไม่สามารถชำระหนี้
หรือปฏิบัติตามเงื่อนไขที่ได้ตกลงไว้ โดยอาจเกิดจากการประสบปัญหาทางการเงินของลูกหนี้
จากความผันผวนทางเศรษฐกิจ ซึ่งส่งผลกระทบต่อธุรกิจ
ความผิดพลาดในการบริหารจัดการของลูกหนี้ ซึ่งอาจส่งผลกระทบต่อรายได้และเงินกองทุนของ
ทุนธนชาต และบริษัทย่อย
ความเสี่ยงดังกล่าวอาจเกิดขึ้นได้ทั้งจากการทำธุรกรรมทางการเงินโดยปกติ เช่น
การให้กู้ยืมหรือให้สินเชื่อ การก่อภาระผูกพันหรือการค้ำประกัน
ธุรกรรมอื่นที่เกี่ยวข้องกับการให้เครดิต และการลงทุนในหลักทรัพย์ประเภทตราสารหนี้ (Market
Instrument) ที่ออกโดยองค์กรของรัฐหรือรัฐวิสาหกิจที่รัฐบาลหรือ
ธปท.ไม่ค้ำประกันและองค์กรเอกชน เช่น หุ้นกู้ เป็นต้น

ภายใต้นโยบายและแนวทางการบริหารความเสี่ยงด้านเครดิต
ทุนธนชาตและบริษัทย่อยได้สร้างวัฒนธรรมทางด้านเครดิต
เริ่มจากการจัดให้มีการประเมินความเสี่ยงด้านเครดิตของผู้กู้หรือคู่สัญญาหรือผู้ออกตราสารประเภทหนี้โดยใช้แบบวิเคราะห์ความเสี่ยงที่พัฒนาขึ้นตามความเหมาะสมของประเภทคู่สัญญา
และมอบหมายให้หน่วยงานวิเคราะห์สินเชื่อซึ่งเป็นหน่วยงานอิสระเป็นผู้ประเมินความเสี่ยงด้วยแบบวิเคราะห์ดังกล่าว
ทั้งนี้
คณะกรรมการที่มีอำนาจในการพิจารณาอนุมัติสินเชื่อจะเป็นผู้พิจารณาตัดสินใจเกี่ยวกับระดับความเสี่ยงด้านเครดิตของผู้กู้หรือคู่สัญญา
วงเงินสินเชื่อหรือลงทุนที่เหมาะสม และเงื่อนไขต่าง ๆ ในการให้สินเชื่อหรือก่อภาระผูกพัน
รวมทั้งควบคุมสถานะความเสี่ยงทั้งในระดับภาพรวม
ด้วยการกระจายความเสี่ยงทางด้านสินเชื่อไปยังแต่ละส่วนธุรกิจ และกลุ่มลูกค้าต่าง ๆ
กันอย่างเหมาะสม ภายใต้ระดับเพดานความเสี่ยงที่กำหนดไว้ ตลอดจน
ติดตามดูแลคุณภาพสินเชื่อให้มีการจัดการอย่างเหมาะสม ดำเนินการด้วยความระมัดระวัง รอบคอบ
เน้นการพิจารณาศักยภาพของธุรกิจและความสามารถในการ
ชำระหนี้คืนเป็นปัจจัยสำคัญ
โดยมีหน่วยงานควบคุมความเสี่ยงซึ่งเป็นหน่วยงานอิสระทำหน้าที่ตรวจสอบการทำ
ธุรกรรมด้านเครดิตให้เป็นไปตามนโยบายและแนวทางบริหารความเสี่ยงด้านเครดิต
และมีหน่วยงานตรวจสอบรับผิดชอบในการสอบทานสินเชื่อตามแนวทางของ ธปท.

ปัจจัยความเสี่ยงที่สำคัญ มีดังนี้

1.  ความเสี่ยงจากการกระจุกตัวของสินเชื่อ

ทุนธนชาต และบริษัทย่อย มีเป้าหมายในการกระจายสินเชื่อให้แก่กลุ่มลูกค้าต่าง ๆ อย่างเหมาะสม
เน้นในกลุ่มลูกค้าที่มีศักยภาพดี และควบคุมไม่ให้เกิดการกระจุกตัวในกลุ่มใดกลุ่มหนึ่งมากจนเกินไป
มีการบริหารความเสี่ยง Portfolio ของสินเชื่อโดยรวม
มีการติดตามวิเคราะห์และรายงานผลต่อคณะกรรมการที่เกี่ยวข้องอย่างสม่ำเสมอ

สถานะเงินให้สินเชื่อ ณ วันที่ 31 ธันวาคม 2551 เทียบกับ ณ วันที่ 31 ธันวาคม 2550
สามารถจำแนกตามประเภทธุรกิจ ได้ดังนี้

(หน่วย : ล้านบาท)

  ------------------------------------ --------- -------- --------- --------
  ประเภทธุรกิจ                           2551               2550      

                                       มูลหนี้      ร้อยละ    มูลหนี้      ร้อยละ

  การเกษตรและเหมืองแร่                   1,187     0.42     1,331     0.56

  อุตสาหกรรมการผลิตและการพาณิชย์           13,404    4.79     7,717     3.22

  ธุรกิจอสังหาริมทรัพย์และก่อสร้าง             15,596    5.57     7,258     3.03

  การสาธารณูปโภคและการบริการ             13,829    4.94     9,129     3.81

  การบริโภคส่วนบุคคล                                                   

  เพื่อที่อยู่อาศัย                           7,724     2.76     8,143     3.40

  เพื่อธุรกิจหลักทรัพย์                       1,897     0.68     1,931     0.81

  เพื่อเช่าซื้อ                             211,828   75.66    191,025   79.68

  อื่น ๆ                                 14,518    5.19     13,211    5.51

  รวมเงินให้สินเชื่อและดอกเบี้ยค้างรับ          279,983   100.00   239,745   100.00
  ------------------------------------ --------- -------- --------- --------

จากข้อมูลสินเชื่อโดยรวมพบว่า ณ วันที่ 31 ธันวาคม 2551 ทุนธนชาตและบริษัทย่อย
มีสินเชื่อเช่าซื้อ คิดเป็นร้อยละ 75.66 ของยอดสินเชื่อรวม
อย่างไรก็ตามสินเชื่อเช่าซื้อส่วนใหญ่เป็นสินเชื่อเช่าซื้อสำหรับบุคคลธรรมดาซึ่งมีมูลค่าต่อสัญญาไม่สูงมากนักและมีจำนวนลูกค้ามากทำให้มีการกระจายความเสี่ยงที่ดี
ทั้งนี้ การปล่อยสินเชื่อเช่าซื้อได้ทำผ่านธนาคารตั้งแต่ปี 2548

2.  ความเสี่ยงจากการด้อยคุณภาพของสินเชื่อ

สินเชื่อด้อยคุณภาพ ได้แก่ สินเชื่อจัดชั้นต่ำกว่ามาตรฐาน สงสัย และสงสัยจะสูญ เป็นปัญหาหลักของ
แต่ละสถาบันการเงิน เพราะส่งผลกระทบต่อรายได้และเงินกองทุนของทุนธนชาต และบริษัทย่อย
ซึ่งทุนธนชาตและ
บริษัทย่อย
ได้ให้ความสำคัญและพยายามควบคุมคุณภาพของสินเชื่อด้วยการกำหนดนโยบายและขั้นตอนในการติดตามคุณภาพของสินเชื่ออย่างสม่ำเสมอ

สัดส่วนสินเชื่อด้อยคุณภาพ ณ วันที่ 31 ธันวาคม 2551 เทียบกับ ณ วันที่ 31 ธันวาคม 2550
เป็นดังนี้

(หน่วย : ล้านบาท)

  -------------------------- ------------- --------- ------------- --------
  สินเชื่อจัดชั้น                  2551                    2550          

                             มูลหนี้          ร้อยละ     มูลหนี้          ร้อยละ

  ต่ำกว่ามาตรฐาน               2,226         18.05     2,603         23.07

  สงสัย                       2,092         16.97     2,278         20.19

  สงสัยจะสูญ                   8,011         64.98     6,400         56.74

  รวม                        12,329        100.00    11,281        100.00
  -------------------------- ------------- --------- ------------- --------

ทุนธนชาต และบริษัทย่อย มีปริมาณสินเชื่อด้อยคุณภาพเพิ่มขึ้นจากจำนวน 11,281 ล้านบาท
ในเดือนธันวาคม ปี 2550 มาอยู่ที่ 12,329 ล้านบาท ในเดือนธันวาคม ปี 2551
เมื่อพิจารณาจากภาพรวมของเงินให้สินเชื่อ สินเชื่อด้อยคุณภาพมีสัดส่วนเท่ากับร้อยละ 4.40
ของเงินให้สินเชื่อและดอกเบี้ยค้างรับลดลงจากร้อยละ 4.71 ในเดือนธันวาคม ปี 2550
และสามารถจำแนกตามประเภทธุรกิจได้ดังนี้

สินเชื่อด้อยคุณภาพจำแนกตามประเภทธุรกิจ

(หน่วย : ล้านบาท)

  ----------------------------------- -------- -------- -------- --------
  ประเภทธุรกิจ                          2551              2550     

                                      มูลหนี้     ร้อยละ    มูลหนี้     ร้อยละ

  การเกษตรและเหมืองแร่                  41       0.33     37       0.33

  อุตสาหกรรมการผลิตและการพาณิชย์          1,312    10.64    1,170    10.37

  ธุรกิจอสังหาริมทรัพย์และก่อสร้าง            1,762    14.29    1,923    17.05

  การสาธารณูปโภคและการบริการ            569      4.62     1,145    10.15

  การบริโภคส่วนบุคคล                                                

  เพื่อที่อยู่อาศัย                          688      5.58     685      6.07

  เพื่อธุรกิจหลักทรัพย์                      300      2.43     308      2.73

  เพื่อเช่าซื้อ                            5,130    41.61    3,799    33.68

  อื่น ๆ                                2,527    20.50    2,214    19.62

  รวมสินเชื่อด้อยคุณภาพ                    12,329   100.00   11,281   100.00
  ----------------------------------- -------- -------- -------- --------

ณ วันที่ 31 ธันวาคม 2551 ทุนธนชาต
และบริษัทย่อยไม่มีความเสี่ยงด้านเครดิตที่อาจเกิดจากสินเชื่อด้อยคุณภาพในส่วนที่หลักประกันไม่คุ้มวงเงินภายหลังจากหักสำรองหนี้สูญ
เนื่องจากทุนธนชาต มีการตั้งสำรองเต็มจำนวน
ในสินเชื่อด้อยคุณภาพที่หลักประกันไม่คุ้มตามมาตรฐานการบัญชีสากล ฉบับที่ 39 (IAS39)

สินเชื่อด้อยคุณภาพของทุนธนชาต และบริษัทย่อยที่เป็นสถาบันการเงิน

(หน่วย : ล้านบาท)

  ---------------------------------- ------------- ---------- -------------
                                     2551          2550       เปลี่ยนแปลง

  สินเชื่อด้อยคุณภาพ                      11,640        10,783     857

  หนี้ส่วนที่หลักประกันไม่คุ้ม                 7,731         6,204      1,527

  สำรองหนี้สูญ                          7,823         6,640      1,183

  หนี้ส่วนที่หลักประกันไม่คุ้มหลังหักสำรองหนี้สูญ   (92)          (436)      344

  สำรองหนี้ทั่วไป                        270           523        (253)
  ---------------------------------- ------------- ---------- -------------

การปรับโครงสร้างหนี้ที่มีปัญหา

(หน่วย : ล้านบาท)

  ---------------------------------------- --------------- --------------
                                           2551            2550

  จำนวนลูกหนี้ (ราย)                          831             747

  ยอดเงินต้นและดอกเบี้ยคงค้าง                   4,846           5,242

  หนี้ส่วนที่หลักประกันไม่คุ้ม                       1,571           1,384

  ค่าเผื่อการปรับมูลค่าจากการปรับโครงสร้างหนี้       -               -

  เงินให้สินเชื่อและดอกเบี้ยค้างรับ                 279,983         239,745

  ยอดหนี้ปรับโครงสร้างต่อสินเชื่อรวม (ร้อยละ)       1.73            2.19
  ---------------------------------------- --------------- --------------

ความเสี่ยงจากการปรับโครงสร้างหนี้เป็นความเสี่ยงจากลูกหนี้ด้อยคุณภาพย้อนกลับ
นั่นคือหลังจากปรับโครงสร้างหนี้ ลูกหนี้มีการผิดสัญญาและกลับมาเป็นลูกหนี้ด้อยคุณภาพอีกครั้งหนึ่ง
ซึ่งจะส่งผลกระทบกับ
ทุนธนชาตและบริษัทย่อย ในส่วนของการปรับโครงสร้างหนี้ ณ วันที่ 31 ธันวาคม 2551
ลูกหนี้ที่ได้ทำสัญญาปรับโครงสร้างหนี้มียอดเงินต้นและดอกเบี้ยคงค้างเป็นจำนวนเงินรวม 4,846
ล้านบาท คิดเป็นร้อยละ 1.73 ของยอดรวมเงินให้สินเชื่อและดอกเบี้ยค้างรับ
โดยยอดรวมของหนี้ปรับโครงสร้างดังกล่าวหากคำนวณสุทธิจากหลักประกันจะมีมูลค่ารวมประมาณ
1,571 ล้านบาท

3.  ความเสี่ยงจากหลักประกัน

สำหรับการให้สินเชื่อที่มีหลักทรัพย์เป็นหลักประกัน ทุนธนชาต
และบริษัทย่อยกำหนดให้มีการวิเคราะห์และจัดระดับคุณภาพของหลักประกันแต่ละประเภท
โดยพิจารณาถึงสภาพคล่องและความเสี่ยงของหลักประกันนั้น
และนำผลการวิเคราะห์ดังกล่าวไปใช้เป็นปัจจัยหนึ่งในการจัดระดับความเสี่ยงของสินเชื่อ ทั้งนี้
หลักประกันดังกล่าวไม่ว่าจะเป็นอสังหาริมทรัพย์หรือสังหาริมทรัพย์ที่ประเมินราคาได้ต้องมีการประเมินราคาหรือ
ตีราคาหลักประกันตามหลักเกณฑ์ที่ ธปท. กำหนดไว้

ที่ผ่านมาธุรกรรมสินเชื่อเช่าซื้อรถยนต์ซึ่งเป็นธุรกิจหลักของทุนธนชาต และบริษัทย่อย
มีการขยายตัวอย่างต่อเนื่อง โดยรถยนต์เป็นหลักประกันที่ถือเป็นกรรมสิทธิ์ของบริษัทฯ
หากลูกหนี้ไม่สามารถชำระหนี้ได้บริษัทฯ
สามารถดำเนินการครอบครองสินทรัพย์ได้ในทันทีเพื่อนำไปขายในตลาดรถยนต์ใช้แล้ว ดังนั้น
ทุนธนชาต และบริษัทย่อยอาจมีความเสี่ยงจากการไม่สามารถยึดรถยนต์ที่เป็นหลักประกันได้
รวมทั้งความเสี่ยงจากการจำหน่ายรถยนต์แต่ไม่สามารถชดเชยความเสียหายที่เกิดขึ้น ทั้งนี้
ขึ้นกับปัจจัยเสี่ยง เช่น สภาวะตลาดรถยนต์ใช้แล้ว สภาพของรถที่ได้ยึดมา เป็นต้น

4.  ความเสี่ยงจากการด้อยค่าของทรัพย์สินรอการขาย

ณ วันที่ 31 ธันวาคม 2551 ทุนธนชาต และบริษัทย่อย
มีทรัพย์สินรอการขายมูลค่าราคาต้นทุนทางบัญชีสุทธิหลังหักค่าเผื่อการด้อยค่าจำนวน 7,554 ล้านบาท
คิดเป็นร้อยละ 1.92 ของสินทรัพย์รวม มีค่าเผื่อการด้อยค่า 917 ล้านบาท คิดเป็นร้อยละ 10.83
ของมูลค่าราคาต้นทุนทางบัญชี

ทุนธนชาต และบริษัทย่อย มีทรัพย์สินรอการขายส่วนหนึ่งจำนวน 80 ล้านบาท (ราคาทุน)
ได้มีการทำสัญญาจะซื้อจะขายกับลูกค้า แต่อยู่ระหว่างการผ่อนชำระหรือการโอนกรรมสิทธิ์
ทุนธนชาตจึงยังมิได้รับรู้การขายและทรัพย์สินดังกล่าวยังคงบันทึกเป็นส่วนหนึ่งของทรัพย์สินรอการขายของทุนธนชาต
และบริษัทย่อย

5.  ความเสี่ยงจากการค้ำประกันและการอาวัล

ทุนธนชาต และบริษัทย่อยได้ให้บริการกับลูกค้าที่ก่อให้เกิดภาระผูกพันจากการรับอาวัลตั๋วเงิน
เล็ตเตอร์ออฟเครดิต การค้ำประกันกู้ยืมเงิน ซึ่งบริษัทฯ มีความเสี่ยงจากการที่บริษัทฯ
ต้องเข้าไปรับผิดชอบแทนลูกค้าในกรณีที่ลูกค้าไม่สามารถปฏิบัติตามสัญญา
สำหรับความเสี่ยงที่เกิดจากการค้ำประกันและการอาวัล ทุนธนชาต
และบริษัทย่อยได้ดูแลและควบคุมความเสี่ยงดังกล่าว ด้วยการตรวจสอบข้อมูล
โดยใช้หลักเกณฑ์การพิจารณาอนุมัติ ตลอดจนควบคุมและติดตาม
โดยใช้แนวทางเดียวกับการให้สินเชื่อตามปกติของทุนธนชาต และบริษัทย่อย

ณ วันที่ 31 ธันวาคม 2551 ทุนธนชาต และบริษัทย่อย
มีภาระผูกพันจากการค้ำประกันการกู้ยืมเงินและการค้ำประกันอื่น ๆ จำนวน 4,352 ล้านบาท
คิดเป็นร้อยละ 1.10 ของสินทรัพย์ทั้งหมด

2.  ความเสี่ยงด้านตลาด (Market Risk)

ความเสี่ยงด้านตลาด คือ ความเสี่ยงที่เกิดจากการเคลื่อนไหวของอัตราดอกเบี้ย
อัตราแลกเปลี่ยนเงินตราต่างประเทศ
และราคาตราสารในตลาดเงินตลาดทุนที่มีผลกระทบในทางลบต่อรายได้ของบริษัทฯและเงินกองทุนของทุนธนชาต
และบริษัทย่อย แบ่งออกเป็น 3 ประเภท ได้แก่ ความเสี่ยงด้านราคา ความเสี่ยงด้านอัตราดอกเบี้ย
และความเสี่ยงด้านอัตราแลกเปลี่ยน โดยทุนธนชาต และบริษัทย่อย
มีนโยบายในการควบคุมและจัดการความเสี่ยงให้อยู่ในระดับที่เหมาะสมและเป็นไปตามนโยบายการบริหารความเสี่ยงของทุนธนชาต
และบริษัทย่อย

2.1 ความเสี่ยงด้านราคา (Price Risk)

เป็นความเสี่ยงที่รายได้หรือเงินกองทุนได้รับผลกระทบในทางลบ
เนื่องจากการเปลี่ยนแปลงของราคาตราสารหนี้และตราสารทุนทำให้มูลค่าของเงินลงทุนเพื่อค้าและเผื่อขายของทุนธนชาตและบริษัทย่อยลดลง

ทุนธนชาต และบริษัทย่อยได้พัฒนาเครื่องมือในการวัดความเสี่ยงโดยใช้แบบจำลองของ
Value-at-Risk (VaR Model) เพื่อวัดผลขาดทุนสูงสุด ณ ระดับความเชื่อมั่นหนึ่ง ๆ
หากถือครองหลักทรัพย์ในช่วงระยะเวลาที่กำหนด โดยบริษัทฯ
ได้ใช้ค่าความเสี่ยงที่คำนวณได้เป็นแนวทางในการกำหนดระดับความเสี่ยงที่ยอมรับได้
และมอบหมายให้คณะกรรมการที่ดูแลการลงทุนเป็นผู้ควบคุม และติดตามความเสี่ยงด้านนี้ ทั้งนี้
เพื่อให้มั่นใจว่าเครื่องมือดังกล่าวมีประสิทธิภาพและมีความแม่นยำ บริษัทฯ
กำหนดให้มีการทดสอบเครื่องมือด้วยการทำ Backtesting โดยใช้เกณฑ์มาตรฐานที่ Bank for
International Settlement (BIS) กำหนด

นอกจากนี้ บริษัทฯ มีการจำลองเหตุการณ์รุนแรงอื่น ๆ
ที่อาจส่งผลกระทบต่อการลดลงของราคาหลักทรัพย์ในตลาดอย่างรุนแรงเฉียบพลันหรือทำการทดสอบภาวะวิกฤต
Stress Test
เพื่อให้บริษัทฯคาดการณ์ได้ว่าความเสียหายที่อาจเกิดขึ้นมีผลต่อรายได้และเงินกองทุนของทุนธนชาต
และบริษัทย่อยอย่างไร

ณ วันที่ 31 ธันวาคม 2551 เงินลงทุนที่มีไว้เพื่อค้าและเผื่อขายของทุนธนชาต และบริษัทย่อย
จำแนกตามประเภทเงินลงทุน เป็นดังนี้

(หน่วย : ล้านบาท)

  ----------------------------------------------- ------------ -----------
                                                  มูลค่ายุติธรรม   

                                                  2551         2550

  เงินลงทุนชั่วคราว                                                

  เงินลงทุนเพื่อค้า                                    -            -

  หลักทรัพย์รัฐบาลและรัฐวิสาหกิจ                         607          480

  ตราสารหนี้ภาคเอกชน                                -            11

  เงินลงทุนเผื่อขาย                                                

  หลักทรัพย์รัฐบาลและรัฐวิสาหกิจ                         4,290        2,881

  ตราสารหนี้ภาคเอกชน                                469          134

  ตราสารทุนในความต้องการของตลาดในประเทศ             49           10

  รวมเงินลงทุนเพื่อค้าและเผื่อขายชั่วคราว                  5,415        3,516

  เงินลงทุนระยะยาว                                               

  เงินลงทุนเผื่อขาย                                   -            -

  หลักทรัพย์รัฐบาลและรัฐวิสาหกิจ                         697          478

  ตราสารหนี้ภาคเอกชน                                4,540        1,585

  ตราสารทุนในความต้องการของตลาดในประเทศ             2,819        4,010

  รวมเงินลงทุนเพื่อค้าและเผื่อขายระยะยาว                 8,056        6,073

  รวมเงินลงทุนเพื่อค้าและเผื่อขาย                        13,471       9,589
  ----------------------------------------------- ------------ -----------

จากการที่อัตราดอกเบี้ยในตลาดมีแนวโน้มปรับตัวลดลง
ทุนธนชาตและบริษัทย่อยจึงได้เพิ่มการลงทุนในพันธบัตรรัฐบาลรัฐวิสาหกิจ
และตราสารหนี้ภาคเอกชนระยะยาวมากขึ้น
ประกอบกับความผันผวนของราคาหลักทรัพย์ที่เพิ่มสูงขึ้นจากวิกฤตการเงินที่ลุกลามไปทั่วโลก
ทุนธนชาต และบริษัทย่อยจึงได้ลดการลงทุนในตราสารทุนลง
โดยรวมค่าความเสี่ยงด้านราคาของทุนธนชาต และบริษัทย่อย ปรับเพิ่มขึ้นเมื่อเทียบกับปีก่อน

2.2 ความเสี่ยงด้านอัตราดอกเบี้ย (Interest Rate Risk)

เป็นความเสี่ยงที่รายได้หรือเงินกองทุนได้รับผลกระทบในทางลบจากการเปลี่ยนแปลงอัตราดอกเบี้ยของรายการสินทรัพย์
หนี้สินและรายการนอกงบดุลทั้งหมดที่มีความอ่อนไหวต่ออัตราดอกเบี้ย (Rate Sensitive Items)
ในระยะเวลาต่าง ๆ กันในระดับที่ไม่เหมาะสม ซึ่งอาจส่งผลกระทบต่อรายได้ดอกเบี้ยสุทธิ (Net
Interest Income) ของ
ทุนธนชาต และบริษัทย่อย

ทุนธนชาต และบริษัทย่อย
มีเป้าหมายที่จะดำเนินงานภายใต้ระบบบริหารความเสี่ยงด้านอัตราดอกเบี้ยที่มีประสิทธิภาพระยะยาว
คือ
สามารถรักษาระดับความสัมพันธ์ของสัดส่วนโครงสร้างของสินทรัพย์และหนี้สินที่อ่อนไหวต่ออัตราดอกเบี้ยในช่วงระยะเวลาต่าง
ๆ ของทุนธนชาต และบริษัทย่อย ให้อยู่ในระดับที่เหมาะสำหรับการดำเนินงาน
และให้เกิดประโยชน์สูงสุดต่อ บริษัทฯ และผู้ถือหุ้น ทุนธนชาต
และบริษัทย่อยจึงพัฒนาเครื่องมือที่ใช้วัดความเสี่ยงด้านอัตราดอกเบี้ยเพื่อให้สามารถวิเคราะห์ผลกระทบที่อาจเกิดขึ้นจากความเหลื่อมล้ำระหว่างระยะเวลาของการปรับอัตราดอกเบี้ย
(Reprice) ในสินทรัพย์ หนี้สิน และภาระผูกพันในแต่ละช่วงเวลา (Interest Rate Gap
Analysis) และเพื่อให้การดำเนินงานของทุนธนชาต
และบริษัทย่อยมีความเสี่ยงอยู่ในขอบเขตที่สามารถยอมรับได้ ทุนธนชาต
และบริษัทย่อยจัดให้มีการกำหนดระดับเพดานความเสี่ยง
และระดับสัญญาณเตือนภัยที่ยอมรับได้โดยพิจารณาจากโครงสร้างของสินทรัพย์ หนี้สินและภาระผูกพัน
รวมทั้งการปรับเปลี่ยนอัตราดอกเบี้ย (Reprice)
ที่คาดว่าจะเกิดขึ้นในแต่ละช่วงเวลาตามแผนธุรกิจของทุนธนชาต และบริษัทย่อย
และมอบหมายให้คณะกรรมการที่ดูแลด้านการบริหารสภาพคล่องและอัตราดอกเบี้ย
ควบคุมและติดตามความเสี่ยงอย่างใกล้ชิดโดยมีการติดตามสถานการณ์เศรษฐกิจ
ภาวะตลาดเงินและตลาดทุน
และทิศทางอัตราดอกเบี้ยที่อาจเป็นสาเหตุของปัจจัยความเสี่ยงด้านอัตราดอกเบี้ย
เพื่อกำหนดมาตรการต่าง ๆ ในการรองรับความเสี่ยง

สินทรัพย์และหนี้สินทางการเงิน ณ วันที่ 31 ธันวาคม 2551
วิเคราะห์ตามระยะเวลาที่จะมีการเปลี่ยนแปลงอัตราดอกเบี้ยตามสัญญาของสินทรัพย์และหนี้สินทางการเงินของทุนธนชาต
และบริษัทย่อย ดังนี้

(หน่วย : ล้านบาท)

  ------------------------------ -------------------------------------------- --------- -------- --------- -------- ----------- ---------
  รายการ                         ระยะเวลาการกำหนดอัตราดอกเบี้ยใหม่หรือวันครบกำหนด                                                     

                                 เมื่อทวงถาม                                    0-3 เดือน  3-12     1-5 ปี     เกิน 5 ปี  ไม่มีดอกเบี้ย   รวม
                                                                                        เดือน                                    

  สินทรัพย์ทางการเงิน                                                                                                               

  เงินสด                          -                                            -         -        -         -        4,018       4,018

  รายการระหว่างธนาคารและตลาดเงิน   451                                          60,547    200      -         -        4,441       65,639

  หลักทรัพย์ซื้อโดยมีสัญญาขายคืน         -                                            -         -        -         -        -           -

  เงินลงทุน                        2,318                                        8,797     8,932    13,887    1,598    6,238       41,770

  ลูกหนี้สำนักหักบัญชี                  -                                            -         -        -         -        50          50

  เงินให้สินเชื่อ                     43,508                                       6,666     14,663   170,655   42,165   2,038       279,695

  รวมสินทรัพย์ทางการเงิน             46,277                                       76,010    23,795   184,542   43,763   16,785      391,172

  หนี้สินทางการเงิน                                                                                                                 

  เงินฝาก                         76,106                                       107,599   85,420   42        -        563         269,730

  รายการระหว่างธนาคารและตลาดเงิน   5,382                                        1,060     237      -         -        614         7,293

  เจ้าหนี้สำนักหักบัญชี                 -                                            -         -        -         -        295         295

  เจ้าหนี้ธุรกิจหลักทรัพย์               -                                            -         -        -         -        855         855

  เงินกู้ยืม                         2                                            37,456    9,194    13,811    5,000    -           65,463

  หนี้สินจ่ายเมื่อทวงถาม               -                                            -         -        -         -        1,317       1,317

  รวมหนี้สินทางการเงิน               5,384                                        38,516    9,431    13,811    5,000    1,764       73,906
  ------------------------------ -------------------------------------------- --------- -------- --------- -------- ----------- ---------

2.3 ความเสี่ยงด้านอัตราแลกเปลี่ยน (Exchange Rate Risk)

เป็นความเสี่ยงที่รายได้หรือเงินกองทุนของทุนธนชาต
และบริษัทย่อยได้รับผลกระทบในทางลบเนื่องจากความผันผวนของอัตราแลกเปลี่ยนจากการมีสินทรัพย์
หรือหนี้สินในสกุลเงินต่างประเทศ หรือจากการทำ
ธุรกรรมในสกุลเงินต่างประเทศ

ทั้งนี้ ส่วนใหญ่ธุรกรรมที่เกี่ยวกับการปริวรรตเงินตราต่างประเทศเกิดจากการให้บริการของธนาคาร
ธนชาต ซึ่งเป็นบริษัทย่อย
โดยธนาคารธนชาตมอบหมายให้คณะกรรมการบริหารสภาพคล่องและอัตราดอกเบี้ย (ALCO)
เป็นผู้ควบคุมและติดตามความเสี่ยงประเภทนี้
โดยการพิจารณาถึงความสอดคล้องระหว่างโครงสร้างและอายุครบกำหนดของสินทรัพย์และหนี้สินที่เป็นเงินตราต่างประเทศ
ประกอบกับธนาคารธนชาตมีนโยบายในการกำหนดระดับเพดานความเสี่ยงเพื่อควบคุมผลกระทบของการเปลี่ยนแปลงของอัตราแลกเปลี่ยนต่อรายได้และเงินกองทุนซึ่งใช้แบบจำลองของ
VaR เป็นเครื่องมือในการวัดค่าความเสี่ยงดังกล่าว อย่างไรก็ดี เพื่อป้องกันความเสี่ยงที่อาจเกิดขึ้น
ธนาคารธนชาตมีนโยบายที่จะปิดความเสี่ยงโดยใช้เครื่องมือทางการเงิน เช่น
สัญญาแลกเปลี่ยนล่วงหน้า เป็นต้น

ณ วันที่ 31 ธันวาคม 2551 ทุนธนชาต และบริษัทย่อยมีความเสี่ยงด้านอัตราแลกเปลี่ยนในระดับต่ำ
เนื่องจากสินทรัพย์ที่เป็นเงินตราต่างประเทศส่วนใหญ่ ทุนธนชาต
และบริษัทย่อยได้ทำสัญญาแลกเปลี่ยนล่วงหน้าเพื่อป้องกันความเสี่ยงดังกล่าว

3.  ความเสี่ยงด้านสภาพคล่อง (Liquidity Risk)

ความเสี่ยงด้านสภาพคล่อง คือ ความเสี่ยงที่เกิดจากการที่ทุนธนชาต และบริษัทย่อย
ไม่สามารถชำระหนี้สินและภาระผูกพันเมื่อถึงกำหนด
เนื่องจากไม่สามารถเปลี่ยนทรัพย์สินเป็นเงินสดได้ หรือไม่สามารถจัดหาเงินทุนได้เพียงพอ
หรือสามารถจัดหาเงินทุนได้แต่ด้วยต้นทุนที่สูงเกินกว่าระดับที่ยอมรับได้
ซึ่งอาจส่งผลกระทบต่อรายได้และเงินกองทุนของ
ทุนธนชาต และบริษัทย่อย ในปัจจุบันและในอนาคต
โดยกลไกการบริหารความเสี่ยงจะเริ่มจากการประเมินกระแสเงินสดและฐานะสภาพคล่องในแต่ละช่วงเวลาที่ทุนธนชาต
และบริษัทย่อย อาจมีความต้องการเงินทุนแตกต่างกันเพื่อรองรับการครบกำหนดของเงินกู้ยืม
การลดหนี้สินประเภทอื่นลง หรือการเพิ่มขึ้นของสินทรัพย์ ทั้งนี้
การควบคุมและติดตามความเสี่ยงด้านสภาพคล่อง ทุนธนชาต และบริษัทย่อย
ได้มอบหมายให้คณะกรรมการที่ดูแลด้านการบริหารสภาพคล่องและอัตราดอกเบี้ยเป็นผู้รับผิดชอบ ดูแล
และบริหารจัดการความเสี่ยง

โครงสร้างแหล่งเงินทุนของธนาคารธนชาตซึ่งจำแนกตามประเภทของแหล่งที่มาของเงินทุนและระยะเวลาของแหล่งเงินทุน
เป็นดังนี้

เงินทุนจำแนกตามประเภทของแหล่งเงินทุน

  ------------------------- ------------ ---------- ----------- ----------
  (หน่วย : ล้านบาท)                                               

                            2551         ร้อยละ      2550        ร้อยละ

  เงินกู้ยืมและเงินรับฝาก                                             

  จากประชาชน                269,730      78.76      188,166     69.22

  จากสถาบันการเงิน            7,286        2.13       3,702       1.36

  จากต่างประเทศ              7            -          7           -

  ตั๋วแลกเงิน ตั๋วสัญญาใช้เงิน      52,722       15.39      73,120      26.90

  หุ้นกู้                       12,741       3.72       6,845       2.52

  รวม                       342,486      100.00     271,840     100.00
  ------------------------- ------------ ---------- ----------- ----------

เงินทุนจำแนกตามระยะเวลาของแหล่งเงินทุน

  ------------------------- ------------ ---------- ----------- ----------
  (หน่วย : ล้านบาท)                                               

                            2551         ร้อยละ      2550        ร้อยละ

  ไม่เกิน 1 ปี                 322,261      94.09      256,356     94.30

  เกิน 1 ปี                   20,225       5.91       15,484      5.70

  รวม                       342,486      100.00     271,840     100.00
  ------------------------- ------------ ---------- ----------- ----------

ณ วันที่ 31 ธันวาคม 2551 ทุนธนชาต และบริษัทย่อยมีเงินฝากและเงินกู้ยืมรวม 342,486
ล้านบาท โดยแหล่งเงินทุนส่วนใหญ่ยังคงเป็นเงินฝากจากประชาชน
ซึ่งมีระยะเวลาครบกำหนดตามสัญญาไม่เกิน 1 ปี
อันเป็นลักษณะโครงสร้างการทำธุรกิจเป็นปกติการค้าของสถาบันการเงิน อย่างไรก็ดี ทุนธนชาต
และบริษัทย่อยได้มีการออกผลิตภัณฑ์ตั๋วแลกเงิน และหุ้นกู้
เพื่อเป็นการเพิ่มทางเลือกในการออมเงินให้กับลูกค้า

สินทรัพย์และหนี้สินทางการเงิน ณ วันที่ 31 ธันวาคม 2551
วิเคราะห์ตามระยะเวลาครบกำหนดตามสัญญา เป็นดังนี้

(หน่วย : ล้านบาท)

  --------------------------------------- -------------------------------- --------- --------- ---------- ---------
  รายการ                                  วันที่ครบกำหนดของเครื่องมือทางการเงิน                                  

                                          เมื่อทวงถาม                        น้อยกว่า 1  มากกว่า 1  ไม่มีกำหนด   รวม
                                                                           ปี         ปี                    

  สินทรัพย์ทางการเงิน                                                                                         

  เงินสด                                   4,018                            -         -         -          4,018

  รายการระหว่างธนาคารและตลาดเงิน            5,172                            60,447    20        -          65,639

  หลักทรัพย์ซื้อโดยมีสัญญาขายคืน                  -                                -         -         -          -

  เงินลงทุน                                 2,318                            11,778    21,476    6,198      41,770

  ลูกหนี้สำนักหักบัญชี                           -                                50        -         -          50

  เงินให้สินเชื่อ                              15,951                           83,090    180,654   -          279,695

  รวมสินทรัพย์ทางการเงิน                      27,459                           155,365   202,150   6,198      391,172

  หนี้สินทางการเงิน                                                                                           

  เงินฝาก                                  73,475                           194,841   1,414     -          269,730

  รายการระหว่างธนาคารและตลาดเงิน            5,996                            1,297     -         -          7,293

  เจ้าหนี้สำนักหักบัญชี                          -                                295       -         -          295

  เจ้าหนี้ธุรกิจหลักทรัพย์                        -                                855       -         -          855

  หนี้สินจ่ายเมื่อทวงถาม                        1,317                            -         -         -          1,317

  เงินกู้ยืม                                  2                                46,650    18,811    -          65,463

  รวมหนี้สินทางการเงิน                        80,790                           243,938   20,225    -          344,953

  รายการนอกงบดุล                                                                                           

  การค้ำประกันการกู้ยืมและการรับอาวัลตั๋วเงิน       10                               106       12        -          128

  ภาระตามตั๋วแลกเงินค่าสินค้าเข้าที่ยังไม่ครบกำหนด   -                                360       83        -          443

  เล็ตเตอร์ออฟเครดิต                         48                               616       -         -          664

  ภาระผูกพันอื่น ๆ                            4,311                            1,909     -         1,061      7,281

  รวมรายการนอกงบดุล                        4,369                            2,991     95        1,061      8,516
  --------------------------------------- -------------------------------- --------- --------- ---------- ---------

4.  ความเสี่ยงด้านปฏิบัติการ (Operational Risk)

ความเสี่ยงด้านปฏิบัติการ เป็นความเสี่ยงที่เกิดขึ้นจากการที่ทุนธนชาต และบริษัทย่อย
ขาดการกำกับดูแลกิจการที่ดีหรือขาดธรรมาภิบาลในองค์กร
หรือมีระบบการตรวจสอบและระบบการควบคุมภายในที่ยังไม่มีประสิทธิภาพเพียงพอ
โดยอาจเกี่ยวข้องกับกระบวนการปฏิบัติงานภายใน บุคลากร ระบบเทคโนโลยีและสารสนเทศ
หรือเหตุการณ์ภายนอก และส่งผลกระทบต่อรายได้และเงินกองทุนของทุนธนชาต และบริษัทย่อย
รวมทั้งชื่อเสียงและความน่าเชื่อถือ ของทุนธนชาต และบริษัทย่อย

ทุนธนชาต และบริษัทย่อย
ได้กำหนดมาตรการในการจัดให้มีระบบการควบคุมภายในที่ดีพร้อมทั้งจัดให้มีการปรับปรุงขั้นตอนการทำงานภายในให้คล่องตัวและสอดรับกับรูปแบบของการให้บริการทางการเงินเพื่อความมีประสิทธิภาพยิ่งขึ้น
และเพื่อให้สามารถควบคุมความเสี่ยงให้อยู่ในระดับที่ทุนธนชาต และบริษัทย่อย ยอมรับได้ บริษัทฯ
ได้กำหนดมาตรการต่าง ๆ ได้แก่

-   การจัดโครงสร้างองค์กร กำหนดบทบาท หน้าที่ ความรับผิดชอบของแต่ละตำแหน่งงาน
    เพื่อการสอบยันและถ่วงดุลอำนาจ (Check and Balance)
    โดยการแยกหน่วยงานที่ทำธุรกรรม (Front Office)
    ออกจากหน่วยงานที่ทำหน้าที่ควบคุมความเสี่ยง (Middle Office) ได้แก่
    ฝ่ายควบคุมความเสี่ยง (Risk Control Department) และหน่วยงานที่บันทึกรายการ
    (Back Office)

-   การจัดให้มีหน่วยงานสนับสนุนการทำธุรกรรม เช่น หน่วยงานคอมพิวเตอร์และระบบสารสนเทศ
    หน่วยงานกฎหมาย หน่วยงานประเมินราคาที่มีความชำนาญเฉพาะด้านและเป็นอิสระ
    เพื่อป้องกันความผิดพลาดในการทำงานอันเกิดจากความไม่รู้และไม่ทันต่อเหตุการณ์

-   การจัดให้มีระเบียบปฏิบัติงานที่เกี่ยวข้องกับการทำธุรกรรมทุกประเภท
    คู่มือการปฏิบัติงานของพนักงาน และระเบียบอำนาจอนุมัติเป็นลายลักษณ์อักษร
    เพื่อเป็นแนวทางในการทำงานภายในองค์กรให้เป็นมาตรฐานเดียวกันทั้งหมด

-   การจัดให้มีคณะกรรมการตรวจสอบ
    คณะกรรมการที่ดูแลความเสี่ยงและหน่วยงานบริหารความเสี่ยงด้านปฏิบัติการ เพื่อติดตาม
    และประเมินความเสี่ยงของเหตุการณ์ที่เกิดขึ้น ตรวจสอบข้อผิดพลาด
    ปรับปรุงแก้ไขจุดบกพร่องให้รัดกุมและมีประสิทธิภาพยิ่งขึ้น

-   การจัดการระบบเทคโนโลยีสารสนเทศ และระบบรักษาความปลอดภัยของข้อมูล
    เพื่อเพิ่มขีดความสามารถในการรองรับการขยายตัวของธุรกิจและสร้างความน่าเชื่อถือให้แก่ลูกค้าทั้งด้านเทคโนโลยีและด้านข้อมูล
    โดยเฉพาะการป้องกันความเสียหายจากการลักลอบเข้าถึงข้อมูลจากบุคคลที่ไม่เกี่ยวข้อง

-   การจัดทำขั้นตอนการคัดสรรการใช้บริการจากผู้ให้บริการรายอื่น (Outsourcing)
    ทั้งงานด้านบริการและด้านระบบเทคโนโลยีสารสนเทศเพื่อลดระดับความเสี่ยง
    เพิ่มประสิทธิภาพ และความน่าเชื่อถือในการดำเนินงาน
    โดยยังอยู่ภายใต้กฎระเบียบและข้อบังคับต่างๆ ของบริษัทฯ และหน่วยงานราชการที่เกี่ยวข้อง

-   การจัดทำแผนรองรับการดำเนินธุรกิจต่อเนื่อง (Business Continuity Plan)
    ประกอบด้วย แผนฉุกเฉิน แผนระบบสำรอง และแผนการฟื้นฟูการดำเนินงาน
    เพื่อควบคุมไม่ให้การดำเนินธุรกิจหยุดชะงัก รวมทั้งจัดให้มีการซักซ้อม
    เพื่อทดสอบความพร้อมของแผนและเพื่อการปรับปรุงแผนให้สามารถปฏิบัติงานได้จริงและมีประสิทธิภาพ

อย่างไรก็ดี ทุนธนชาต และบริษัทย่อย มีการประเมินผลกระทบที่อาจเกิดขึ้นตามวิธี Basic
Indicator Approach ที่ BIS กำหนดขึ้นซึ่งคำนวณจาก Gross Income ของบริษัทฯ

5.  ความเสี่ยงด้านกลยุทธ์ (Strategic Risk)

ความเสี่ยงด้านกลยุทธ์ คือความเสี่ยงที่เกิดจากการกำหนดแผนกลยุทธ์ แผนดำเนินงาน
และการนำไปปฏิบัติไม่เหมาะสมหรือไม่สอดคล้องกับปัจจัยภายใน
และสภาพแวดล้อมภายนอกอันส่งผลกระทบต่อรายได้เงินกองทุนหรือการดำรงอยู่ของทุนธนชาต
และบริษัทย่อย โดยการบริหารความเสี่ยงด้านนี้กำหนดให้มีการทำแผนกลยุทธ์สำหรับช่วงเวลา 3
ปีข้างหน้า และจัดให้มีการทบทวนแผนงานอย่างน้อยปีละ 1
ครั้งหรือเมื่อมีเหตุการณ์ภายนอกที่อาจส่งผลกระทบถึงการบรรลุเป้าหมายของธุรกิจ
ทั้งนี้คณะกรรมการบริหารของทุนธนชาต
และบริษัทย่อยจะเป็นผู้ติดตามผลการดำเนินงานของหน่วยงานต่างๆ
เปรียบเทียบกับแผนงานประจำปีที่กำหนดเป้าหมายไว้อย่างสม่ำเสมอ

6.  ความเสี่ยงจากมาตรการหรือกฎระเบียบของทางการ

ความเสี่ยงจากมาตรการหรือกฎระเบียบของทางการ เป็นความเสี่ยงที่เกิดจากการปรับปรุง
เปลี่ยนแปลงข้อบังคับ กฎหมายและกฎเกณฑ์ต่าง ๆ ของหน่วยงานราชการโดยเฉพาะอย่างยิ่ง ธปท.
ซึ่งการเปลี่ยนแปลงนโยบายแต่ละครั้งอาจส่งผลกระทบต่อกลยุทธ์ และการดำเนินธุรกิจของทุนธนชาต
และบริษัทย่อย

ทุนธนชาต และบริษัทย่อยได้จำแนกผลกระทบจากมาตรการหรือกฎระเบียบของทางการ ดังนี้

  6.1 ผลกระทบจาก พ.ร.บ.สถาบันคุ้มครองเงินฝาก

จากการที่ พ.ร.บ. สถาบันคุ้มครองเงินฝาก เริ่มมีผลบังคับใช้ตั้งแต่วันที่ 11 สิงหาคม 2551 นั้น
จะส่งผลให้การฝากเงินทั้งสกุลเงินบาทและเงินต่างประเทศในระบบสถาบันการเงินซึ่งปัจจุบันได้รับความคุ้มครองแบบเต็มรูปแบบ
เต็มจำนวนทั้งเงินต้นและดอกเบี้ย (Full Blanket Guarantee)
จากกองทุนเพื่อการฟื้นฟูและพัฒนาระบบสถาบันการเงิน
เป็นการให้ความคุ้มครองโดยมีขอบข่ายชัดเจน มีการระบุวงเงินคุ้มครอง ขอบข่ายการประกัน
ประเภทของเงินฝากที่กฎหมายให้ความคุ้มครอง ผลจากการบังคับใช้
พ.ร.บ.จะเป็นผลดีต่อผู้ฝากเงินให้คำนึงถึงความเสี่ยงและสนใจที่จะตรวจสอบข้อมูลและการดำเนินงานของสถาบันการเงินมากขึ้น
จากเดิมที่อาจจะพิจารณาเพียงอัตราผลตอบแทนด้านเดียว
ขณะที่แต่ละสถาบันการเงินก็จำเป็นต้องพัฒนาการดำเนินงานให้มีประสิทธิภาพ
มีฐานะการเงินเข้มแข็งเป็นที่ยอมรับของลูกค้า ซึ่งในช่วงแรกของการออก พ.ร.บ.
ดังกล่าวคาดว่าจะส่งผลต่อธนาคารธนชาตซึ่งเป็นบริษัทย่อยให้ต้องเผชิญกับการเคลื่อนย้ายเงินของลูกค้าเงินฝากบางส่วน
ซึ่งในช่วงเวลาดังกล่าวฐานะสภาพคล่องของธนาคารธนชาตไม่ได้รับผลกระทบแต่อย่างใด
ถึงกระนั้นก็ตาม
แต่ภายหลังจากที่ทางการมีการประชาสัมพันธ์ให้ความรู้ความเข้าใจแก่ประชาชนมากขึ้น
ประกอบกับภาวะเศรษฐกิจผันผวนที่เกิดขึ้นในช่วงปลายปีที่ผ่านมา
ทำให้ทางการได้ขยายระยะเวลาคุ้มครองเงินฝากทั้งจำนวนออกไปอีกเป็นเวลา 3 ปี
ผู้ฝากเงินจึงมีการทยอยนำเงินกลับมาฝากที่ธนาคารที่ตนเห็นว่ามีความเข้มแข็ง อย่างไรก็ดี
ธนาคารธนชาตมีการบริหารความเสี่ยงเพื่อรองรับผลของ พ.ร.บ.
ในอนาคตด้วยการขยายสาขาเพื่อขยายฐานลูกค้าเงินฝากรายย่อยให้มากขึ้น
พร้อมกับพัฒนาผลิตภัณฑ์บริการทางด้านเงินฝากและการลงทุนให้ตอบสนองความต้องการของลูกค้ารายใหญ่
และเสริมสร้างการกำกับดูแลกิจการที่ดี
เพื่อสร้างความมั่นคงระยะยาวให้แก่ธนาคารธนชาตในอันที่จะลดผลกระทบจากการเคลื่อนย้ายเงินฝากของลูกค้ารายใหญ่
เมื่อกฎหมายดังกล่าวมีผลให้เงินฝากได้รับความคุ้มครองเหลือเพียงบัญชีละไม่เกิน 1 ล้านบาท

  6.2 ผลกระทบจาก พ.ร.บ.ธุรกิจสถาบันการเงิน พ.ศ.2551

ตามที่ พ.ร.บ. ธุรกิจสถาบันการเงินมีผลใช้บังคับในวันที่ 3 สิงหาคม 2551 และ
ธปท.ได้ออกประกาศที่เกี่ยวข้อง
เพื่อกำกับดูแลการดำเนินกิจการของสถาบันการเงินให้มีฐานะการดำเนินงานที่เข้มแข็งและมีระบบการบริหารความเสี่ยงที่มีมาตรฐานเป็นสากล
สามารถสร้างความเชื่อมั่นให้แก่ประชาชนและผู้ฝากเงินที่มีต่อระบบสถาบันการเงินได้โดยรวม
ส่งผลให้ทุนธนชาต
และบริษัทย่อยมีการทบทวนและปรับปรุงแนวทางการบริหารความเสี่ยงโดยภาพรวมให้สอดคล้องกับ
พ.ร.บ. ดังกล่าวให้ชัดเจนยิ่งขึ้นในส่วนที่เกี่ยวข้องกับการดำรงเงินกองทุนและสินทรัพย์
การลงทุนและการประกอบธุรกิจของทุนธนชาต และบริษัทย่อย
ข้อห้ามในการทำธุรกรรมบางประเภทที่อาจเข้าข่ายเป็นการเอื้อผลประโยชน์แก่บุคคลที่เกี่ยวข้อง
รวมถึงการกำกับดูแลการดำเนินงานของกลุ่มธุรกิจทางการเงินเดียวกัน ทั้งนี้
การบริหารความเสี่ยงดังกล่าวยังอยู่ภายใต้โครงสร้างการบริหารความเสี่ยงที่มีการแยกหน่วยงาน
Front Office และ Back Office
ออกจากกันเพื่อสอบทานความถูกต้องของรายการและถ่วงดุลอำนาจซึ่งกันและกัน
โดยมีหน่วยงานควบคุมความเสี่ยง และหน่วยงานกลางอื่นๆ เช่น หน่วยงาน Compliance
ที่ทำหน้าที่ควบคุมความเสี่ยงให้เป็นไปตามแนวทางการบริหารความเสี่ยงที่กำหนดไว้ก่อนทำธุรกรรม